Diari Oficial de la Generalitat Valenciana


Sumari del DOGV 5812, del 23-07-2008 (2008/8735)

ORDE de 7 de juliol de 2008, de la Conselleria d'Educació, per la qual es convoquen ajudes i subvencions per a la realització de pràctiques formatives (PF) per part d'alumnes que cursen estudis no universitaris de caràcter professionalitzador.
---------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5812

Data del DOGV
:   23-07-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/8735


Data del document
:   07-07-2008

Organisme emissor
:   Conselleria d'Educació

Tipus de document
:   Ordre

Descriptors 

:   * ajuda pública
    * empresa privada
    * suport econòmic
    * pràctiques de formació
    * ensenyament professional

ORDE de 7 de juliol de 2008, de la Conselleria d'Educació, per la qual es convoquen ajudes i subvencions per a la realització de pràctiques formatives (PF) per part d'alumnes que cursen estudis no universitaris de caràcter professionalitzador. [2008/8735]
La realització de pràctiques formatives (PF) en empreses o entitats productives, per part d'alumnes que cursen estudis no universitaris de caràcter professionalitzador, és un component bàsic del procés formatiu, ja que permet, al jove estudiant, comprovar en una situació real de treball el nivell de competència professional adquirit en el centre educatiu, conéixer nous processos productius i d'organització empresarial, al mateix temps que el coneixement de les relacions laborals que li facilitarà el seu trànsit a la vida activa i professional.
Els centres docents establixen convenis amb empreses o entitats del seu entorn a fi de facilitar les dites pràctiques formatives, i ampliar la col·laboració amb aportacions innovadores per a l'actualització dels currículums docents a través de les relacions que s'establixen entre els professors-tutors i els instructors d'empresa.
El desenrotllament de les pràctiques formatives en centres de treball pot suposar gastos extraordinaris a l'alumnat i empreses, per la qual cosa es considera necessari destinar ajudes econòmiques que en part els compensen.
Per això, i fent ús de les atribucions que em conferix l'article 28.e, de la Llei 5/1983, de 30 de desembre, del Consell, i tenint en compte el que establix la Llei 38/2003, General de Subvencions (BOE 18.11.2003), el Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text refós de la Llei d'Hisenda Pública de la Generalitat Valenciana (TRLHP) i el Reglament General de Subvencions, aprovat pel Reial Decret 887/2006 de 21 de juliol,
ORDENE
Article 1
1. Convocar:
a) Ajudes per a l'alumnat de centres docents no universitaris que realitzen pràctiques formatives (PF) en empreses o entitats públiques o privades.
b) Subvencions per a les empreses o entitats privades que hagen acollit l'esmentat alumnat, subscrivint concerts de col·laboració entre centres docents i empreses per a la realització de pràctiques en centres de treball.
2. Aprovar les bases per les quals es regirà l'adjudicació de les ajudes i subvencions, i que figuren en l'annex I de l'orde, així com els models de sol·licitud i certificació (annexos SA, SE, CA i CE).
Article 2
L'import global màxim destinat a les ajudes i subvencions, la concessió de les quals es convoca per la present orde serà de 2.700.000 euros, que es finançaran a càrrec de la línia de subvenció T0086000, del programa 421.50, secció 09, servici 02, centre gestor 03, del pressupost de la Generalitat per a 2008.
Les ajudes i subvencions estan cofinançades pel Fons Social Europeu (1.350 euros, 50% de fons finalistes) i la Generalitat (1.350 euros, 50% de fons propis).
Les subvencions finançades a càrrec de fons de la Unió Europea es regiran per les normes comunitàries i pel que establix la Llei 38/2003, de 17 de novembre, General de Subvencions; així com en concret als articles 45 i 46 de la dita llei. La percepció de les ajudes econòmiques per part dels beneficiaris estarà condicionada al compliment de les obligacions que establix l'art. 14 de la dita llei i a l'obligació de col·laboració en l'exercici de les funcions de control.
Article 3
El termini per a resoldre i notificar la convocatòria serà de sis mesos a comptar des que tinga efectes la present orde.
DISPOSICIONS FINALS
Primera
En compliment del que disposa l'article 7.4 del Decret 147/2007, de 7 de setembre del Consell, pel qual es regula el procediment de notificació i comunicació a la Comissió Europea dels projectes de la Generalitat, dirigits a establir, concedir i modificar ajudes públiques, la present convocatòria no necessita ser notificada a la Comissió Europea perquè no reunix tots els requisits de l'apartat 1 de l'article 87 del tractat CE. Als seus destinataris no els reporta avantatge econòmic, sinó que es pretén compensar, en part, els gastos ocasionats pels desplaçaments de l'alumnat i els gastos ocasionats per la presència de l'alumnat, en el supòsit que els beneficiaris siguen empreses o entitats privades, de manera que no es deriva avantatge econòmic i, per tant, no hi ha falsejament de la competència ja que no afecta intercanvis comercials.
Segona
Es delega en la directora general d'Avaluació, Innovació i Qualitat Educativa i de la Formació Professional la facultat per a concedir les ajudes i subvencions, i se l'autoritza perquè dicte les resolucions necessàries per al desenrotllament i l'execució de la present orde.
Tercera
L'orde produirà efectes des de l'endemà de la ser publicada en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la Jurisdicció Contenciosa Administrativa, contra la present orde, que posa fi a la via administrativa, es podrà recórrer potestativament en reposició o bé es podrà plantejar directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller d'Educació en el termini d'un mes a comptar de l'endemà de la seua publicació.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la ser publicat.
València, 7 de juliol de 2008
El conseller d'Educació,
ALEJANDRO FONT DE MORA TURÓN
ANNEX I
Bases de la convocatòria
Primera
L'objecte de les ajudes i subvencions de la present convocatòria és compensar, en part, els gastos extraordinaris que ocasione la realització de les pràctiques formatives en centres de treball a l'alumnat i a les empreses o entitats col·laboradores.
Segona
Podran rebre ajudes econòmiques per la realització de formació en centres de treball (FCT) o pràctiques formatives (PF):
a) Les alumnes i els alumnes matriculats en centres públics dependents de la Conselleria d'Educació que hagen realitzat formació en centres de treball o pràctiques formatives en empreses o entitats públiques o privades a través del concert de col·laboració establit en l'Orde de 31 d'agost de 1988, de la Conselleria de Cultura, Educació i Ciència (DOGV de 15 de setembre).
Les alumnes i els alumnes hauran d'estar cursant algun dels estudis següents:
- Cicles Formatius
- Mòduls professionals experimentals
- Programes de garantia social (PGS)
- Programes de qualificació professional inicial experimentals de la comunitat (PCPI)
b) Les alumnes i els alumnes matriculats en centres privats, en ensenyances concertades amb la Conselleria d'Educació, que hagen realitzat pràctiques formatives en empreses o entitats públiques o privades a través d'un concert de col·laboració.
Les alumnes i els alumnes hauran d'estar cursant algun dels estudis indicats en l'apartat a) anterior.
c) Les empreses o entitats privades on realitze les pràctiques formatives l'alumnat indicat en els apartats a) i b).
La col·laboració de les empreses s'establix a l'empara del que disposa l'article 6, de la Llei Orgànica 5/2002, de 19 de juny, de les Qualificacions i la Formació Professional; per al Desenrotllament del Sistema Nacional de Qualificacions i Formació Professional.
Tercera
Les sol·licituds d'ajuda es formularan per escrit, segons els models SA i SE, que figuren com a annexos a la present orde, i s'entregaran per a la seua presentació en la secretaria del centre docent on l'alumnat curse les ensenyances, durant el període de realització de les pràctiques formatives.
Quarta
1. Una vegada finalitzades la FCT o PF els directors i titulars dels centres docents certificaran el que s'ha realitzat efectivament en els termes indicats en els models CA i CE, que figuren com a annexos a la present orde.
2. Abans del 20 de setembre de 2008 es presentaran les sol·licituds i certificacions a què fa referència el punt anterior, en la Conselleria d'Educació o fent ús de qualsevol dels mitjans establits en l'article 38, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; dirigides a la Direcció General d'Avaluació, Innovació i Qualitat Educativa i de la Formació Professional; Servici de Formació Professional; Secció d'Iniciació Professional; Av. Campanar, 32, 46580 València. Així mateix, cada centre enviarà, per correu electrònic, una còpia de l'aplicació FOREMP-A, com a arxiu adjunt, a la direcció següent: eje@tsz.vx
Quinta
L'òrgan competent per a la instrucció del procediment serà la direcció de l'Àrea de Formació Professional de la Conselleria d'Educació.
La present convocatòria es resoldrà abans del 28 de novembre d'enguany i serà comunicada, per a coneixement dels beneficiaris, a tots els centres docents que van presentar la documentació corresponent, que l'hauran de fer pública en els taulers d'anuncis, als efectes previstos en l'article 59.6.b) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú
No es requerirà la publicació en el DOCV, ja que es complix el que establix l'apartat 3 c) de l'article 18 de la Llei General de Subvencions.
Sexta
1. Amb l'autorització de l'alumnat i dels titulars de les empreses o entitats col·laboradores, l'abonament de les ajudes s'efectuarà a través dels centres docents on l'alumna o alumne estiga matriculat.
Els centres docents de titularitat privada responen al concepte «d'entitat col·laboradora» (article 12, de la Llei General de Subvencions), per la qual cosa hauran d'acreditar, davant de l'òrgan competent per a l'ordenació i instrucció del procediment, complir el que establixen els articles 13, 15 i 16 de la Llei General de Subvencions; incloent-hi l'exigència d'acreditar estar al corrent en les obligacions tributàries i davant de la Seguretat Social, d'acord amb el que s'especifica en la base octava.
2. En el termini de tres mesos des que els centres docents reben les ajudes, els directors o titulars remetran els rebuts acreditatius de la seua percepció per part de cada un dels beneficiaris de conformitat amb l'article 30.2 de la Llei General de Subvencions.
La documentació es presentarà en la Conselleria d'Educació o fent ús de qualsevol dels mitjans establits en l'article 38, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; dirigides a la Direcció General d'Avaluació, Innovació i Qualitat Educativa i de la Formació Professional; Servici de Formació Professional; Secció d'Iniciació Professional; Av. Campanar, 32, 46781 València.
Sèptima
1. Les ajudes destinades a l'alumnat són en concepte exclusiu de suport als gastos previsibles de locomoció o transport, per la qual cosa es distingixen tres modalitats:
a) Alumnat que realitze les pràctiques formatives en empreses o entitats situades en distinta localitat a la del seu domicili, i a la del centre educatiu, i entre 5 i 20 quilòmetres d'estes.
b) Alumnat que realitze les pràctiques formatives en empreses o entitats situades en distinta localitat a la del seu domicili, i a la del centre educatiu, i a més de 20 quilòmetres d'estes.
c) La resta de l'alumnat no previst en les modalitats anteriors.
2. S'establixen com a imports màxims de les ajudes destinades a l'alumnat:
a) 15 euros per dia de pràctiques formatives per a la modalitat a), fins a un límit de 500 euros.
b) 20 euros per dia de pràctiques formatives per a la modalitat b), fins a un límit de 900 euros.
c) Fins a 120 euros en concepte de xicotets gastos de transport o locomoció per a la modalitat c).
Les ajudes s'ajustaran en funció del pressupost disponible i del total de dies i hores de pràctiques formatives certificades durant l'any 2008.
3. Les subvencions a les empreses o entitats privades, tindran un import màxim d'1 euros per hora de pràctiques formatives i alumne.
4. En el procediment de concessió de les subvencions caldrà ajustar-se al que disposa la Llei General de Subvencions.
Octava
Les empreses o entitats beneficiàries de les ajudes i subvencions hauran d'acreditar, davant de l'òrgan que concedix la subvenció, prèviament a la proposta de resolució, que es troben al corrent de les seues obligacions tributàries i davant de la Seguretat Social, en els termes establits en l'article 22 del Reglament General de Subvencions del Ministeri d'Economia i Hisenda (BOE del 25 de juliol de 2006).
Els centres privats concertats hauran de presentar, en el supòsit de noves altes o variació de dades fiscals o bancàries, l'annex III que figura en esta orde com a imprés normalitzat de «manteniment de tercers» a l'efecte del que disposa l'Orde de 31 d'agost de 2007, de la Conselleria d'Economia, Hisenda i Ocupació, que regula la comprovació i el procediment de registre de les dades de les persones físiques i jurídiques que es relacionen econòmicament amb l'administració de la Generalitat, i s'aprova un nou model d'instància (DOCV d'11.09.2007). Amb anterioritat a la proposta de resolució de l'adjudicació, haurà de presentar-se, davant de l'òrgan competent per a l'ordenació de la instrucció i del procediment, una declaració responsable de no estar incurs en cap de les prohibicions establides en l'article 13, apartats 2 i 3, de la Llei General de Subvencions (annex II). L'esmentada justificació podrà realitzar-se per qualsevol dels procediments indicats en l'apartat 7 del mencionat article 13. L'esmentat annex també substituïx la presentació de les certificacions en els casos previstos en l'article 24 del Reglament General de Subvencions.
Novena
Serà procedent el reintegrament de les quantitats percebudes i l'exigència de l'interés de demora des del moment del pagament de les ajudes, en els supòsits establits en la Llei General de Subvencions, article 37, sobre les causes del reintegrament de les ajudes i subvencions i article 36, sobre la invalidesa de la resolució de la concessió.